b"\n_START_ARTICLE_\nOdense\n_START_SECTION_\nAjalugu\n_START_PARAGRAPH_\nOdense nimi tuleb s\xc3\xb5nadest Odins Vi, 'Odini p\xc3\xbchamu', mis on seotud seal viikingiajal asunud paganliku Odini kultusepaigaga. 980ndatel ehitas kuningas Harald Sinihammas Odensesse geomeetrilise ringvall-linnuse (Nonnebakken). Viikingiaja l\xc3\xb5pus kujunes Odense linnaks, seega on ta \xc3\xbcks Taani vanimaid linnu. Esmakordselt mainitakse Odenset 988. aastal, kui Odensest sai piiskopkonna keskus._NEWLINE_Aastal 1086 m\xc3\xb5rvati Odenses Taani kuningas Knud IV, kes kuulutati aastal 1101 p\xc3\xbchakuks. Tema s\xc3\xa4ilmed asuvad P\xc3\xbcha Knudi kirikus, mis on Odense toomkirik. Keskajal sai linnast seet\xc3\xb5ttu populaarne palver\xc3\xa4ndurite sihtkoht._NEWLINE_Linna\xc3\xb5igused sai Odense arvatavasti 13. sajandi alguses. Aastal 1240 laastati linn kodus\xc3\xb5jas._NEWLINE_Aastal 1355 sai Odense hansalinnaks. _NEWLINE_Aastal 1482 tr\xc3\xbckkis saksa tr\xc3\xbckkal Johann Snell Odenses Taani esimese, saksakeelse raamatu. _NEWLINE_Linna arengut soodustas see, et 1500. aasta paiku viis kuningas Hansu abikaasa Christine oma \xc3\xb5ukonna Odensesse. 16. sajandil toimusid linnas korduvalt parlamendi istungid. 1600. aastal oli Odenses \xc3\xbcle 5000 elaniku. 1654\xe2\x80\x931658 oli Odense koguni Taani pealinn._NEWLINE_1672 r\xc3\xbc\xc3\xbcstasid Odenset Rootsi v\xc3\xa4ed ja linna elanike arv langes 3800-ni._NEWLINE_1769. aastaks oli Odenses j\xc3\xa4lle 5200 elanikku, millega ta oli Taani suuruselt teine linn. 18. ja 19. sajandi vahetusel kaevati mereni viiv kanal, ehitati v\xc3\xa4lja linna sadam ja algas industrialiseerimine._NEWLINE_2. aprillil 1805 s\xc3\xbcndis Odenses kirjanik Hans Christian Andersen. Alates 1956 antakse iga aasta 2. aprillil Odenses v\xc3\xa4lja Hans Christian Anderseni auhinda._NEWLINE_1851. aastal lammutati linnam\xc3\xbc\xc3\xbcr, sest see takistas linna edasist kasvamist._NEWLINE_Odense oli esimene linn Taanis, kuhu paigaldati vee- ja gaasivarustus. Aastal 1865 avati raudtee._NEWLINE_1935 ehitati Odenses 177 meetri k\xc3\xb5rgune Odinst\xc3\xa5rnet ('Odini torn'), mis oli tollal Euroopas Eiffeli torni j\xc3\xa4rel k\xc3\xb5rguselt j\xc3\xa4rgmine ehitis. Teises maailmas\xc3\xb5jas lasid Saksamaa v\xc3\xa4ed torni 1944 \xc3\xb5hku ja seda ei taastatud. T\xc3\xa4nap\xc3\xa4eval on torni asukohal Odini park (Odinsparken), kus seisab torni miniatuurne mudel."